Dávid. Etsígī bɛ́s. Mvɔ̌m ényɔ́ yā ā dzuban miǹsə́m, á bivǔs bíé bí nə́ ḿbūdán. 2Mvɔ̌m ai é mod Ǹtondôbə ǎ lāŋ kig bivǔs, ényɔ́ ǹsísīm ó sə́ kig mədugán. 3Mə ngáku evól, bivɛ̌s byáma bí yóno, ḿból mə̄ tada məmǒs mə́sə.4amú, tɔ ai alú tɔ ai amǒs, wɔ́ woe ó viigi ma á ńlō, ǹkokɔn wáma ó ngaman kód ai ngul dúgúdu esəb. 5Ǹsə́m wáma, mə ngáməm wa wá; ma ndzí kig dím evǔs dzáma, mə ngádzó, ma nâ: « Mayi kə ékad miǹsə́m ábə Ǹtondôbə », ńdɔ o ngávaa adǐ yā ńsə̄m wáma. 6Asú tē ńdɔ̄ m̀baala mətǐŋ ásə ǎ kogolan ai wa ámōs ā tóban ai wa. Tɔ áfə məndím mə̄nén mákūlī ndón, mə́ təge nyé namba. 7O nə ekə m̀bíl dzáma, wakaman ai ma á wɔ̄ŋ, waboman ma ai biá bí ákodé. 8Mayi wa yə́gələ, mayi wa tóán kad é zēn wāyəan wulu. Mayi wa bəde mís á nyɔ́l, mə́ ńtɔ̄á ńlə̄b woe. 9Tə wabɔ anə́ ékabilí, anə́ ózəle yǎ á nə̄ təge ai fəg. Bátə̄lē nyé ai miǹkǒl ai məsúŋ ású yə̄ nâ á súi ǹsinga, abǒg tē hḿ dzóm yáyǐ kig wa bɔ ! 10Miǹtyé mí m̀bə̂ mod mí nə́ ezɔ̌b ezɔ̌b. Dzam dá m̀baalán mətǐŋ wâkaman ai ényɔ́ a fidi Ǹtondôbə[1]. 11Tǎn ású Ǹtondôbə, sánan ai miǹtag, mína bəsósōō bə́ bod, ńdɔ̄ fə bomán ayéngá, mína yǎ mí nə́ mīńnə̄m tə́tə̄lə́ ! [1]Amú mvam Ǹtondôbə yaboman nyé á nyɔ́l á kpág.